## Justícia implantarà la nova Oficina Judicial dels Tribunals d’Instància de Dénia i Torrent l’1 d’octubre

*** Els jutjats de Primera Instància, els jutjats d’Instrucció i els jutjats de Violència sobre la Dona es transformaran en seccions amb uns servicis comuns de suport als jutges**

La Conselleria de Justícia i Administració Pública ha aprovat l’estructura organitzativa de l’Oficina Judicial dels Tribunals d’Instància de Dénia i Torrent, que s’implantarà el dia 1 d’octubre de 2025, en compliment de la Llei orgànica 1/2025 de 2 de gener, de mesures en matèria d’eficiència del Servici Públic de Justícia.

En esta data, els jutjats de Primera Instància, els jutjats d’Instrucció i els jutjats de Violència sobre la Dona dels partits judicials de Dénia i Torrent es transformaran, respectivament, en seccions civils, seccions d’instrucció i seccions de violència sobre la dona dels tribunals d’instància, que comptaran amb servicis comuns de suport als jutges.

L’aprovació de l’estructura organitzativa de l’Oficina Judicial dels Tribunals d’Instància de Dénia i Torrent adapta les relacions de llocs de treball dels servicis actuals i de les plantilles de funcionaris a les noves relacions de llocs de treball corresponents al nou disseny organitzatiu.

Segons la nova estructura organitzativa, els servicis comuns seran dirigits per un lletrat o lletrada de l’Administració de justícia, de qui dependran funcionalment la resta dels lletrats de l’Administració de justícia i el personal al servici de l’Administració de justícia, i es constituiran àrees o equips de treball amb la finalitat de flexibilitzar la funcionalitat dels servicis comuns.

La consellera de Justícia i Administració Pública, Nuria Martínez ha destacat que “la Conselleria ha efectuat en els últims mesos una bateria d’actuacions en l’àmbit normatiu, tecnològic, d’infraestructures judicials i d’organització de recursos humans amb la finalitat d’executar la transició al nou model organitzatiu judicial”.

En este sentit, “s’han elaborat les relacions de llocs de treball de les oficines judicials, oficines de justícia dels municipis i oficines generals del registre civil dels partits judicials, i s’està adequant el sistema de gestió processal Just@ al nou model”, ha explicat Nuria Martínez.

**Implantació escalonada del nou model**

La Llei orgànica 1/2025 establix la transició des d’un sistema organitzatiu rígid d’unitats judicials i plantilles orgàniques, a un model d’estructures flexibles, basat en una organització de servicis comuns de tramitació i de servicis comuns generals, que assistiran als jutges. I la disposició transitòria primera d’esta llei determina que la constitució dels tribunals d’instància s’implantarà de manera escalonada.

Així, el dia 1 de juliol de 2025 els jutjats de Primera Instància i Instrucció i els jutjats de Violència sobre la Dona, dels partits judicials en els quals no hi havia un altre tipus de jutjats, es van transformar, respectivament, en seccions civils i d’instrucció úniques i seccions de violència sobre la dona.

En total van ser 24 partits judicials: Alcoi, Elda, Ibi, Novelda, Sant Vicent del Raspeig, la Vila-joiosa, en la província d’Alacant; Segorbe, Nules i Vila-real en la província de Castelló, i Alzira, Carlet, Catarroja, Llíria, Massamagrell, Mislata, Moncada, Ontinyent, Paterna, Picassent, Quart de Poblet, Requena, Sagunt, Sueca i Xàtiva en la província de València.

El dia 1 d’octubre de 2025, els jutjats de Primera Instància, els jutjats d’Instrucció i els jutjats de Violència sobre la Dona, en els partits judicials a on no hi ha un altre tipus de jutjats, com Dénia i Torrent es transformaran, respectivament, en seccions civils, seccions d’instrucció i seccions de violència sobre la dona,

I el dia 31 de desembre de 2025, la resta jutjats de deu partits judicials es transformaran en les respectives seccions. En la província d’Alacant en el partit judicial d’Alacant, Benidorm, Elx, Orihuela, Torrevieja i Villena; a Castelló i Vinaròs en la província de Castelló; i a Gandia i València en la província de València. D’esta manera, a final d’any es completarà esta estructura de jutjats d’Instància en els 36 partits judicials de la Comunitat Valenciana.

Fecha: 30/08/2025